කුඩා කණ්ඩායම් වශයෙන් සෝමාවතී රක්ෂිතයට ඇතුළු වී දැව ජාවාරම්වල යෙදෙමින් රක්ෂිතයේ විවිධ ස්ථානවල වන විනාශයන් සිදු කරගෙන යන කණ්ඩායම් පිළිබඳ තොරතුරු රැසක් අනාවරණය වෙමින් පවතින බව වන ජීවී සංරක්ෂණ දෙපාර්තමේන්තුවේ කන්තලේ අලි පාලන ඒකකය කියයි.දැව ජාවාරම්වල යෙදෙන මෙම පිරිස් උගුල් අටවා සතුන් දඩයම් කිරීම ද ජයටම කරගෙන ගොස් ඇතැයි ඒ සම්බන්ධයෙන් අත්අඩංගුවට පත් වූ කුඩා කණ්ඩායමක සිටි දෙදෙනෙකුගෙන් අනාවරණය වූ බව අලි පාලන ඒකකයේ වන ජීවි අඩවි සහකාර ජේ.ඒ.පී. විජේකුමාර මහතා පැවැසීය.මැදිරිගිරිය ප්‍රදේශයෙන් පාපැදිවලින් රක්ෂිතයට ඇතුළුවන මෙම කණ්ඩායම් දින ගණනාවක් රක්ෂිත තුළ සිටිමින් ඉතා වටිනා දැව කපා පට්ටල් සාදා ඉරා පාපැදි වලින් රැගෙන එන බව මෙම සැකකරුවන් ප්‍රකාශ කර ඇත.මහා පරිමාණයෙන් දැව ජාවාරම් සිදු කිරීමේදී පිරිස් බලය වැඩි වශයෙන් යොදා ගැනීමට සිදුවීම නිසා තොරතුරු පිටතට යෑමේ ප්‍රවනතාවක් ඇති බැවින් කුඩා කණ්ඩායම් වශයෙන් සැදුම්ලත් පිරිස් අත් කියත්, බණ්ඩි කියත් භාවිතා කරමින් මෙම වන විනාශයන් සිදු කර ඇතැයි වන ජීවි අඩවි සහකාරවරයා පෙන්වා දුන්නේ ය.